FI Euroopan unionin virallinen lehti C 120/15

Tiivistelmä komission päätöksestä,

annettu 6 päivänä maaliskuuta 2013,

neuvoston asetuksen (EY) N:o 1/2003 23 artiklan 2 kohdan c alakohdan mukaisesta sakon määräämismenettelystä, joka koskee neuvoston asetuksen (EY) N:o 1/2003 9 artiklan mukaisella komission päätöksellä velvoittavaksi tehdyn sitoumuksen noudattamatta jättämistä

(Asia COMP/39.530 – Microsoft (sitominen))

(tiedoksiannettu numerolla C(2013) 1210 final)

(Ainoastaan englanninkielinen teksti on todistusvoimainen)

2013/C 120/06

Komissio antoi 6 päivänä maaliskuuta 2013 päätöksen neuvoston asetuksen (EY) N:o 1/2003 (1) 23 artiklan 2 kohdan c alakohdan mukaisesta sakon määräämismenettelystä, joka koskee neuvoston asetuksen (EY) N:o 1/2003 9 artiklan mukaisella komission päätöksellä velvoittavaksi tehdyn sitoumuksen noudattamatta jättämistä. Komissio julkaisee osapuolen nimen ja päätöksen olennaisen sisällön sekä määrättävät seuraamukset neuvoston asetuksen (EY) N:o 1/2003 30 artiklan säännösten mukaisesti. Se ottaa huomioon yrityksen oikeutetun edun sen suhteen, ettei sen liikesalaisuuksia paljasteta.

Asian tausta

(1) Komissio teki 16 päivänä joulukuuta 2009 päätöksen Euroopan unionin toiminnasta tehdyn sopimuksen 102 artiklan ja Euroopan talousalueesta tehdyn sopimuksen 54 artiklan mukaisesta menettelystä asetuksen (EY) N:o 1/2003 9 artiklan 1 kohdan mukaisesti. Päätöksellä Microsoft Corporationin, jäljempänä ’Microsoft’, tarjoamat, 14 päivänä tammikuuta 2009 annetussa väitetiedoksiannossa esitetyt sitoumukset, joilla on tarkoitus ratkaista komission havaitsemat kilpailuongelmat, tehtiin velvoittaviksi (2).

(2) Komission alustavat epäilykset koskivat sitä, että Microsoft on sitonut Internet Explorer -verkkoselaimensa tavallisimpaan henkilökohtaisten asiakastietokoneiden käyttöjärjestelmäänsä Windowsiin.

(3) Komission alustavien epäilysten hälventämiseksi Microsoft sitoutui erityisesti tarjoamaan Windowsin käyttäjille mahdollisuuden valita vapaasti verkkoselaimensa valintaikkunassa, joka sisältyy Windows XP-, Windows Vista- ja Windows 7 -käyttöjärjestelmiin sekä Windows 7:n jälkeen myytyjen henkilökohtaisten asiakastietokoneiden käyttöjärjestelmiin. Microsoft sitoutui asettamaan valintaikkunan sellaisten Euroopan talousalueella olevien Windows-käyttäjien näkyville, joilla Internet Explorer on asetettu oletusverkkoselaimeksi.

Menettely

(4) Komissiolle ilmoitettiin 17 päivänä kesäkuuta 2012, että Microsoft on mahdollisesti jättänyt noudattamatta sitoumuksia. Microsoft myönsi 4 päivänä heinäkuuta 2012, että valintaikkuna ei ollut Windows 7 Service Pack 1:n käyttäjien näkyvillä.

(5) Komissio päätti 16 päivänä heinäkuuta 2012 käynnistää menettelyn uudelleen. Komissio antoi väitetiedoksiannon 24 päivänä lokakuuta 2012. Microsoftille annettiin 6 päivänä marraskuuta 2012 tilaisuus tutustua komission asiakirjavihkoon. Microsoft vastasi väitetiedoksiantoon 2 päivänä joulukuuta 2012.

(6) Kilpailunrajoituksia ja määräävää markkina-asemaa käsittelevä neuvoa-antava komitea antoi 4 päivänä maaliskuuta 2013 myönteisen lausunnon. Kuulemismenettelyistä vastaava neuvonantaja antoi loppukertomuksensa 5 päivänä maaliskuuta 2013.

Oikeudellinen arviointi ja sakot

(7) Rikkomisessa on kyse siitä, että Microsoft on jättänyt noudattamatta sitoumusten 2 jaksoa, koska se ei ole asettanut valintaikkunaa sellaisten Euroopan talousalueella olevien Windows-käyttäjien näkyville, joilla Internet Explorer on määritetty oletusverkkoselaimeksi.

(8) Microsoftin esittämien seikkojen perusteella komissio päätteli, että sitoumuksia jätettiin noudattamatta 14 kuukauden ajan (17. toukokuuta 2011–16. heinäkuuta 2012). Komissio katsoi lisäksi, että Microsoftin rikkomus (sitoumusten 2 jakson noudattamatta jättäminen) on vaikuttanut noin 15,3 miljoonaan käyttäjään.

Laiminlyönti

(9) Useat tekniset virheet ja tekemättä jättämiset johtivat siihen, että Microsoft ei tarjonnut valintaruutua käyttäjille. Microsoftin resurssit ja tietotaito huomioon ottaen sen olisi kuitenkin pitänyt pystyä välttämään tällaiset virheet, ja sillä olisi pitänyt olla käytössään paremmat menettelyt sen varmistamiseksi, että valintaruutu on asetettu asianmukaisesti käyttäjien näkyville.

(10) Komissio tuli siihen tulokseen, että Microsoft on syyllistynyt laiminlyöntiin.

Vakavuus

(11) Komissio korostaa, että tapauksen erityisistä olosuhteista riippumatta komission päätöksen noudattamatta jättämisessä on periaatteessa kyse unionin oikeuden vakavasta rikkomisesta (3).

(12) Käsiteltävänä olevassa tapauksessa se, että Microsoft ei noudattanut sitoumusten 2 jaksoa, liittyy komission toteamien kilpailuongelmien ja komission Microsoftille määrittämien velvoitteiden olennaisimpaan sisältöön. Asia on vaikuttanut merkittävään määrään käyttäjiä (noin 15,3 miljoonaa).

(13) Siksi komissio katsoo, että Microsoft on syyllistynyt vakavaan rikkomiseen.

Kesto

(14) Microsoft ei noudattanut sitoumusten 2 jaksoa 14 kuukauden aikana. Komissio otti sakkoja määrittäessään huomioon, että 14 kuukautta muodostaa huomattavan osan sitoumusten 2 jakson kokonaiskestosta (4 vuotta ja 39 viikkoa).

Lieventävät olosuhteet

(15) Päätöksessä todettiin lieventävänä olosuhteena, että Microsoft auttoi komissiota tutkimaan asiaa tehokkaammin toimittamalla näyttöä sitoumusten noudattamatta jättämisestä. Microsoft on käyttänyt resursseja perusteellisen tutkimuksen tekemiseen syistä, jotka johtivat sitoumusten noudattamatta jättämiseen.

Pelotevaikutus

(16) Komissio varmisti sakon pelotevaikutuksen ottamalla sen määrittelyssä huomioon Microsoftin koon ja resurssit. Microsoftin liikevaihto sen viimeisimmällä kokonaisella tilikaudella (heinäkuusta 2011 kesäkuuhun 2012) oli 73,723 miljoonaa USD (55,088 miljoonaa EUR).

Sakko

(17) Kaikki edellä esitetyt seikat huomioon ottaen komissio määritti sakon suuruudeksi 561 000 000 EUR, joka vastaa 1,02 prosenttia Microsoftin liikevaihdosta heinäkuusta 2011 kesäkuuhun 2012 kestäneellä tilikaudella.

(1) EYVL L 1, 4.1.2003, s. 1.

(2) EUVL C 36, 13.2.2010, s. 7.

(3) Ks. vastaavasti asia T-141/08, E.ON Energie AG vastaan Euroopan komissio, tuomio 15 päivänä joulukuuta 2010, Kok., s. II-5761, 279 kohta.